കിരാത ശിക്ഷകള് താലിബാനെ അപലപിച്ച് യുഎസ് വാഷിംഗ്ടണ് ഡിസി: വധശിക്ഷയും കൈവെട്ടലും അടക്കമുള്ള കിരാത ശിക്ഷകള് പുനഃസ്ഥാപിക്കാനുള്ള താലിബാന്റെ നീക്കത്തെ യുഎസ് അപലപിച്ചു. ഇത്തരം നിയമങ്ങള് മനുഷ്യാവകാശങ്ങളുടെ നഗ്നമായ ലംഘനമാണെന്നു യുഎസ് സ്റ്റേറ്റ് ഡിപ്പാര്ട്ട്മെന്റ് വക്താവ് നെഡ് പ്രൈസ് പറഞ്ഞു. അഫ്ഗാനിസ്ഥാനിലെ ജനങ്ങളുടെ അവകാശങ്ങള് ഉറപ്പാക്കാനായി അന്താരാഷ്ട്രസമൂഹവുമായി ചേര്ന്ന് വേണ്ടതു ചെയ്യുമെന്നും അദ്ദേഹം കൂട്ടിച്ചേര്ത്തു. താലിബാന് സര്ക്കാരിലെ ജയില്വകുപ്പ് മന്ത്രിയായ മുല്ല നൂറുദ്ദീന് തുറാബിയാണ്, വധശിക്ഷയും കൈവെട്ടലും പുനഃസ്ഥാപിക്കുമെന്നു പറഞ്ഞത്. ഇതിനു പിന്നാലെ താലിബാന് ഭീകരര് ഹെരാത് നഗരത്തില് നാലു മൃതദേഹങ്ങള് കെട്ടിത്തൂക്കി പ്രദര്ശിപ്പിച്ചു.